S-129/2014

Mál þetta, sem dómtekið var 3. október sl., er höfðað með ákæru lögreglustjórans á Akureyri, útgefinni 25. ágúst sl., á hendur X;

„fyrir umferðarlagabrot, með því að hafa laugardaginn 5. júlí 2014, ekið bifreiðinni [...], undir áhrifum áfengis (alkóhólmagn í blóði reyndist 3,08 ‰) og sviptur ökurétti ævilangt frá heimili sínu í miðbæ Akureyrar og síðan aftur til baka að heimili sínu, uns lögreglan stöðvaði akstur hans við [...] á Akureyri og aka greinda leið án þess að vera með skráningarnúmer á bifreiðinni.

Telst þetta varða við 1. mgr., sbr. 3. mgr. 45. gr. , 1. mgr. 48. gr. og 1. mgr. 63. gr. sbr. 1. mgr. 100. gr. umferðarlaga nr. 50; 1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar, samkvæmt 101. gr. og 102. gr. nefndra umferðarlaga. Jafnframt er þess krafist að ökutæki ákærða bifreiðin [...], af tegundinni [...], árgerð 2001, verði gerð upptæk til ríkissjóðs, samkvæmt 1. mgr. og 2. mgr. 107. gr. A, sömu laga.“

Ákærði krefst vægustu refsingar sem lög leyfa.

I.

Ákærði hefur fyrir dómi skýlaust játað sakargiftir líkt og þeim er lýst í ákæru.

Með játningu ákærða, sem ekki er ástæða til að efa að sé sannleikanum samkvæm, sem og gögnum málsins, er nægjanlega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga.

Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88, 2008.

Að ofangreindu virtu verður ákærði sakfelldur fyrir þá háttsemi sem honum er gefin að sök í ákæru.

II.

Ákærði, sem er fæddur 1964, hefur samkvæmt sakavottorði frá árinu 2007 hlotið sjö refsidóma, en þar af eru sex þeirra vegna umferðarlagabrota, þ.e fyrir ölvun við akstur ökutækja, og með fimm þeirra var hann jafnframt dæmdur fyrir að aka sviptur ökuréttindum. Síðustu þrjá dómana hlaut ákærði á árunum 2013 og 2014. Í öllum tilvikum var ákærði þá sviptur ökurétti ævilangt, en það ákvæði var í raun árétting á dómi frá árinu 2011. Áður var ákærði dæmdur til að greiða sektir til ríkissjóðs og sviptur ökurétti tímabundið, en fyrst hlaut hann óskilorðsbundna fangelsisrefsingu með dómi í maí 2011.

Samkvæmt nefndu sakavottorði var ákærði þann 3. desember 2013 dæmdur í fjögurra mánaða fangelsi fyrir ölvunarakstur og fyrir að aka ökutæki sviptur ökuréttindum, en brotið framdi hann 2. október s.á., en hann hafði þá verið að aka bifreiðinni ..., og mældist alkóhól í blóðsýni hans 4,02‰. Þá var ákærði þann 7. apríl sl. dæmdur í sjö mánaða fangelsi fyrir ölvunarakstur og fyrir að aka ökutæki sviptur ökuréttindum. Brotið framdi ákærði 4. mars sl., en hann hafði þá verið að aka fyrrnefndri bifreið, og mældist alkóhól í blóðsýni hans þá 3,97‰. Loks var ákærði dæmdur hegningarauki með dómi héraðsdóms þann 4. júlí sl. vegna ölvunarakstur og einnig fyrir að aka sviptur ökuréttindum, en brotið framdi hann 29. mars sl. Hafði hann þá verið stöðvaður af lögreglu á fyrrnefndri bifreið, ..., en alkóhól í blóðsýni hans mældist 3,12‰.

Brot það sem hér er til umfjöllunar framdi ákærði þann 5. júlí sl., en eins og lýst er í ákæru mældist alkóhólmagn í blóðsýni hans 3,08‰, og var ákærði sem fyrr að aka bifreið sinni ... . Nefnd bifreið var tekin í vörslu lögreglu í greint sinn. Ákærði hefur samkvæmt þessu enn gerst sekur um umferðarlagabrot og þykir refsing hans með hliðsjón af sakarferli og alvarleika háttsemi hans, sbr. til hliðsjónar ákvæði 72. gr. og 77. gr. almennra hegningarlaga nr. 19, 1940, hæfilega ákveðin fangelsi í tíu mánuði.

Með vísan til 101. og 102. gr. umferðarlaganna, lýsts sakarferils og ítrekunaráhrifa eldri dóma, ber að árétta ævilanga ökuréttarsviptingu ákærða.

Þá verður að telja að skilyrði séu fyrir hendi til að taka þá kröfu ákæruvalds, sbr. ákvæði 1. mgr. og 2. mgr. 107. gr. A, umferðarlaga nr. 50, 2987 með síðari breytingum Alþingis, til greina, að bifreiðin ..., af tegundinni ..., árgerð 2001, verði gerð upptæk til ríkissjóðs.

Loks ber að dæma ákærða til að greiða allan sakarkostnað, en samkvæmt yfirliti lögreglustjóra nemur sá kostnaður 34.024 krónum.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærði, X, sæti tíu mánaða fangelsi.

Ákærði er sviptur ökurétti ævilangt frá birtingu dómsins að telja.

Upptæk skal gerð til ríkissjóðs bifreið ákærða með skráningarnúmerinu ... .

Ákærði greiði 34.024 krónur í sakarkostnað.